Managua (mesto)

Managua je hlavné mesto Nikaraguy. S predmestiami má 1,8 milióna obyvateľov a je štvrtým najväčším mestom Strednej Ameriky.

Dejiny 
Managua bola založená pod názvom Villa de Santiago de Managua. Je hlavným mestom Nikaraguy od roku 1855. Pred ňou boli hlavným mestom krajiny mestá León a Granada.

Dva razy bolo mesto zničené zemetraseniami (v rokoch 1931 a 1972), ktoré poškodili najviac budovy v centre mesta. Nové budovy sa odvtedy stavajú po okrajoch pôvodného centra; jeho plocha sa využíva najčastejšie ako parkoviská. Na niektorých miestach sú dodnes iba ruiny spôsobené posledným zemetrasením. Modernizácia centra však začala byť dynamickejšia od začiatku 90. rokov 20. storočia.

Významné stavby 
Národné divadlo (Teatro Nacional Rubén Darío) je jednou z mála budov, ktoré prežili zemetrasenie z roku 1972. Jeho scéna a predstavenia sú považované v Strednej Amerike za prvotriedne.

Neďaleko sú kancelárie prezidenta republiky (Casa Presidencial), aj keď v súčasnosti budova už nie je jeho sídlom. V okolí sa nachádzajú pomníky pripomínajúce dejiny krajiny, vrátane Sandinovskej revolúcie. 

Ďalšími budovami, ktoré stoja za zmienku, sú Centro Histórico a Národné múzeum (Museo Nacional) sídliace v Paláci kultúry (Palacio de la Cultura, predtým Palacio Nacional). Na tom istom námestí, ako všetky tieto budovy, sa nachádza aj "stará" katedrála (Antigua Catedral de Managua), postavená v roku 1936 a poškodená zemetrasením v roku 1972. Odvtedy zostala opustená, čo ju poškodilo viac, ako samotný živel.

Najobľúbenejšou tržnicou v meste je Roberto Huembes, kde domáci kupujú najbežnejší tovar. Je tu zamestnaných desaťtisíc osôb.

Najväčší športový stánok v krajine je Estadio Nacional Dennis Martinez, kde sa hrávajú bejzbalové zápasy, počas sezóny aj tri razy týždenne.

Lagúny 
V katastrálnom území mesta sa nachádzajú štyri lagúny, z ktorých najbližšie k centru a najznámejšia je Tiscapa, ktorá vznikla približne pred 10 tisíc rokmi. Prechádza cez ňu zlom, ktorý spustil zemetrasenie v roku 1972.

Lagúna Asososca je najdôležitejším zdrojom pitnej vody pre mesto; má nádhernú polohu a najkrajší výhľad je z miesta zvaného Las Piedrecitas. Prístup k nej je vzhľadom na strategický význam zakázaný.

Tretia lagúna je Nejapa. Je veľmi plytká a počas niektorých liet sa úplne vyparí.

Štvrtá lagúna, Acahualinca, sa nachádza blízko jazera Managua v rovnomennej štvrti. Je dosť znečistená.

Doprava 
Z mesta vychádzajú do ostatných častí krajiny cesty v relatívne dobrom stave. Dopravná špička je medzi 7:00 a 8:00 a 17:00 a 18:00. Hoci medzimestská doprava funguje dobre, nevýhodou je skutočnosť, že autobusy do každej cieľovej stanice odchádzajú z iného miesta. Ich stanice sú obvykle blízko veľkých tržníc. 

Skutočnosť, že nie všetky ulice v meste majú názov, spôsobuje, že nájsť konkrétnu adresu môže byť veľmi ťažké. V takom prípade sa ukazuje ako časovo najvýhodnejšia jazda taxíkom. Taxíkov je tu niekoľko tisícok. Funguje aj mestská autobusová doprava.

Vnútroštátne lety sa realizujú do Bluefields, Corn Island, Puerto Cabezas a San Carlos.

Podnebie 
Managua sa vyznačuje mimoriadne teplým a vlhkým tropickým podnebím s teplotami, ktoré dosahujú ročné maximá okolo 38°C. Obdobie dažďov je od mája do decembra. Počas ostatných mesiacov je tu takmer nemožné vidieť dážď.

Osobnosti mesta 
 Alexis Argüello (* 1952 – † 2009), profesionálny boxer

Partnerské mestá

Iné projekty 

Hlavné mestá
Mestá v Nikarague